  Виталий Пронин Пумитазы кивалтӥсьёсТуннэ, 10-тӥ южтолэзе, азвесь медален Удмуртие берытскиз спортсменмы Максим Вылегжанин. Куасчиез, вормонэныз ӟечкыласа, Ижысь аэропортын пумитазы шаерысьтымы кивалтӥсьёс но висьёс.9-тӥ мартэ М. Вылегжанин Норвегиысь Ослоын ортчись Дуннеысь кубоклэн этапез дыръя 50 иськемез 2 час 23.49,8 секунд ӵоже ортчиз но 2-тӥ интые потӥз. Сое 1 секундлы гинэ пегатӥз но зарни медаль утӥз Россиысь мукетыз кужмо куасчи Александр Большунов.Вераны кулэ, таиз ӵошатскон 36 аресъем Максим понна берпуметӥез. Со ивортӥз, дуннеын ортчись ӵошатсконъёсы уз ни пыриськылы шуыса, но Россиысь вожвылъяськонъёсын сое адӟыны луоз на. Висисьёсыныз- Спортысь кошкеме со шӧдтэм-шорысь ӧвӧл, - вераз дано спортмен. - Ваньзэ азьвыл чаклам ӵошатсконъёсты ортчыса потӥ. Дыр вуиз мукет ӧре выжыны. Но со спортэн ик герӟаськемын луоз - Куасэн бызьылонъя федерациын тыршо. Тани матысь дыре, 24-тӥ мартэ, Кулакова нимо марафонын пумиськомы ни. Спортсменэз ӟечкыласа, вотэсбамъёсаз гожтэт ыстӥз Удмуртилэн Тӧроез Александр Бречалов но. Удмуртиын М. Выглегжанинэз пумитазы Удмурт Правительстволэн Тӧроезлэн воштӥсез Александр Свинин, мугорез кыдатон культурая, спортъя но егитъёсын ужан политика Наталья Гольцова. Александр Свинин спорсменэн пумиськон дыръя шаерысьтымы журналистъёслы ивортӥз, Шарканын (М. Вылегжанин со палъёсын вордӥськемын) пуктӥськись куасэн бызьылонъя центрлы М. Вылегжанинлэсь нимзэ понозы шуыса. Со туэ кыкетӥ пал арын усьтӥськыны кулэ ни. Сергей Захаров Туспуктэмъёс басьтэмын http://www.udmurt.ru сайтысь  